钦定古今图书集成/理学汇编/学行典/第183卷 > 滕昙恭
## 钦定古今图书集成/理学汇编/学行典/第183卷 > 滕昙恭

按《梁书孝行传》：“滕昙恭，豫章南昌人也。年五岁，母杨
氏患热，思食寒瓜，土俗所不产，昙恭历访不能得，衔
悲哀切。俄值一桑门，问其故，昙恭具以告。桑门曰：‘我
有两瓜，分一相遗’。昙恭拜谢，因捧瓜还，以荐其母，举
室惊异，寻访桑门，莫知所在。及父母卒，昙恭水浆不
入口者旬日，感恸呕血，绝而复苏，隆冬不著茧絮，蔬”
食终身。每至忌日，思慕不自堪，昼夜哀恸。其门外有
冬生树二株，时忽有神光自树而起，俄见佛像及夹
侍之仪，容光显著，自门而入。昙恭家人大小咸共礼
拜，久之乃灭。远近道俗咸传之。太守王僧度引昙恭
为功曹，固辞不就。王俭时随僧度在郡，号为“滕曾子。”
天监元年，陆琏奉使巡行风俗，表言其状。昙恭有子
三人，皆有行业。